joelniklaus/EU_Wikipedias huggingface dataset:
Υπουργείο Τουριστικής Ανάπτυξης

Το Υπουργείο Τουριστικής Ανάπτυξης (2004-2009) ήταν εθνικός φορέας ο οποίος προέκυψε μετά από πρωτοβουλία του Πρωθυπουργού Κωνσταντίνου Καραμανλή με την κατάργηση του Υπουργείου Τουρισμού στις 11.10.2004. Πέντε χρόνια μετά, στις 7 Οκτωβρίου 2009, μετά από απόφαση του Πρωθυπουργού Γ. Παπανδρέου το Υπουργεία Τουριστικής Ανάπτυξης και το Υπουργείο Πολιτισμού συγχωνεύθηκαν στο Υπουργείο Πολιτισμού και Τουρισμού.

Ιστορία 
 Στις 14 Μαρτίου 1989 με τον Ν. 1835/1989 συνεστήθη το Υπουργείο Τουρισμού.
 Στις 11 Οκτωβρίου 1991 με το Π.Δ. 417/1991, μετά από πρόταση του Πρωθυπουργού Κ. Μητσοτάκη, το Υπουργείο Τουρισμού καταργήθηκε και οι υπηρεσίες του μεταφέρθηκαν στο Υπουργείο Εθνικής Οικονομίας. 
 Στις 15 Νοεμβρίου 1993 με το Π.Δ. 459/1993, μετά από πρόταση του Πρωθυπουργού Α. Παπανδρέου, το Υπουργείο Τουρισμού ανασυστάθηκε με απόσπαση των υπηρεσιών του από το Υπουργείο Εθνικής Οικονομίας.
 Την 1η Φεβρουαρίου 1996 με το Π.Δ. 27/1996, μετά από πρόταση του Πρωθυπουργού Κ. Σημίτη, το Υπουργείο Τουρισμού συγχωνεύθηκε με τα Υπουργεία Βιομηχανίας, Ενέργειας και Τεχνολογίας και Εμπορίου στο Υπουργείο Ανάπτυξης.
 Στις 17 Μαρτίου 2004 με το Π.Δ. 122/2004, μετά από πρόταση του Πρωθυπουργού Κ. Καραμανλή, το Υπουργείο Τουρισμού ανασυστάθηκε με απόσπαση της Γενικής Γραμματείας Τουρισμού από το Υπουργείο Ανάπτυξης.
 Στις 11 Οκτωβρίου 2004 με τον Ν. 3270/2004 το Υπουργείο Τουρισμού μετονομάστηκε σε Υπουργείο Τουριστικής Ανάπτυξης.
 Στις 7 Οκτωβρίου 2009 με το Π.Δ. 186/2009, μετά από απόφαση του Πρωθυπουργού Γ. Παπανδρέου, τα Υπουργεία Τουριστικής Ανάπτυξης και Πολιτισμού συγχωνεύθηκαν στο Υπουργείο Πολιτισμού και Τουρισμού.
 Στις 21 Ιουνίου 2012 με το Π.Δ. 85/2012, μετά από πρόταση του Πρωθυπουργού Α. Σαμαρά, συνεστήθη το Υπουργείο Τουρισμού από τις υπηρεσίες που ανήκαν στο πρώην Υπουργείο Τουριστικής Ανάπτυξης κατά τη συγχώνευση του τελευταίου με το Υπουργείο Πολιτισμού στο Υπουργείο Πολιτισμού και Τουρισμού.

Διατελέσαντες Υπουργοί Τουριστικής Ανάπτυξης 2004-2009

Παραπομπές

Τουρισμού
Τουρισμός στην Ελλάδα
Πράσινοι Αριστεροί

Οι Πράσινοι Αριστεροί (ολλ. GroenLinks, GL) είναι ένα οικολογικό κόμμα της Ολλανδίας. 

Ιδρύθηκε την 1 Μαρτίου 1989 ύστερα από τη συγχώνευση του Κομμουνιστικού Κόμματος Ολλανδίας, του Ειρηνιστικού Σοσιαλιστικού Κόμματος, του Πολιτικού Κόμματος Ριζοσπαστικών και του Ευαγγελικού Λαϊκού Κόμματος. Μετά από απαγοητευτικά, όπως θεωρήθηκαν από το κόμμα, αποτελέσματα στις εκλογές του 1989 και του 1994, το κόμμα βελτίωσε τις επιδόσεις του στις εκλογές την περίοδο 1994-2002. Ο τότε αρχηγός του κόμματος Πολ Ρόζενμελερ θεωρήθηκε ως ο ανεπίσημος αρχηγός της αντιπολίτευσης, καθώς οι Πράσινοι Αριστεροί ήταν το δεύτερο μεγαλύτερο κόμμα της αντιπολίτευσης. 

Οι Πράσινοι Αριστεροί χαρακτηρίζονται ως πράσινοι, κοινωνικοί και ανεκτικοί. Τοποθετούνται στην αριστερά. Αρχηγός της κοινοβουλευτικής ομάδας είναι η Γιολάντε Σαπ από το 2010, ενώ το κόμμα βρίσκεται στην αντιπολίτευση στην κυβέρνηση Ρούτε. Έχει πάνω από 100 δημοτικούς συμβούλους και συμμετέχει στις κυβερνήσεις σε 16 από τους συνολικά 20 μεγαλύτερους δήμους της Ολλανδίας. Συγκεντρώνε τα μεγαλύτερα ποσοστά σε πόλεις με πανεπιστήμια. 

Έχει συνολικά 21.901 μέλη που οργανώνονται σε 250 τοπικές οργανώσεις. Είναι μέλος των Παγκοσμίων Πρασίνων και του Ευρωπαϊκού Πράσινου Κόμματος.

Έδρες σε κοινοβούλια 

Ολλανδικά πολιτικά κόμματα
Οικολογικά κόμματα
Δυτικό Πέλλας

Το Δυτικό είναι ένας πεδινός οικισμός του Δήμου Πέλλας με 454 μόνιμους κατοίκους (απογραφή 2011). Βρίσκεται στο νοτιοανατολικό άκρο του νομού Πέλλας, κοντά στα όρια με το νομό Κιλκίς και απέχει περίπου 20 χιλιόμετρα από τα Γιαννιτσά. 

Σύμφωνα με το Σχέδιο Καποδίστρια, το Δυτικό εντάχθηκε στο Δήμο Πέλλας όπου και παρέμεινε μετά τη νέα διοικητική διαίρεση που προβλέπει το Σχέδιο Καλλικράτης.

Ιστορία
Η παλαιά ονομασία του ήταν Κονίκοβο που μετονομάσθηκε το 1926 σε Στίβα και το 1950 σε Δυτικόν. Μία από τις πρώτες πηγές που μας γνωστοποιεί την ύπαρξη του χωριού είναι το Ευαγγέλιο του Κονικόβου, ένα βιβλίο που γράφτηκε από τον ιερομόναχο Παύλο και τυπώθηκε στην Θεσσαλονίκη το 1852 για τις Κυριακάτικες λειτουργίες των ορθοδόξων του Κονικόβου. Ένα μικρό απόσπασμα από το Ευαγγέλιο, στο οποίο γίνεται αναφορά στο χωριό, είναι το εξής :Οι πόντιοι κάτοικοι που τοποθετήθηκαν στο χωριό μετά την Ελληνοτουρκική ανταλλαγή πληθυσμών του 1923, ήρθαν από το χωριό Απτουραχμανλή στην περιοχή Ακ Νταγ Μαντέν (Akdağmadeni) της επαρχίας Γιοζγκάτ (Yozgat).

Δημογραφικά στοιχεία
Σήμερα ο πληθυσμός ανέρχεται στους 454 μόνιμους κατοίκους (απογραφή 2011), εμφανίζοντας μείωση σε σχέση με την απογραφή του 2001, όπου ο πληθυσμός ανερχόταν στους 477 κατοίκους. Με βάση τα δεδομένα, η πρώτη φορά που το χωριό ξεπέρασε τους 500 κατοίκους ήταν το 1940 ενώ ο μέγιστος αριθμός κατοίκων σημειώθηκε το 1961 με 660 κατοίκους.

Οι πληθυσμιακές διακυμάνσεις, αποτυπώνονται στον παρακάτω πίνακα.

Προσωπικότητες
 Παύλος Γραμματικός, ξακουστός κλέφτης του Πάικου, γεννημένος στο Δυτικό

Δείτε επίσης
Ευαγγέλιο του Κονικόβου

Φωτογραφίες

Παραπομπές

Εξωτερικοί σύνδεσμοι 
 Δήμος Πέλλας
 Περιφερειακή Ενότητα Πέλλας

Χωριά του νομού Πέλλας
Δήμος Πέλλας
Χριστιανική Ένωση (Ολλανδία)

Η Χριστιανική Ένωση (ολλ. Christenunie, CU) είναι ολλανδικό χριστιανοδημοκρατικό κόμμα. Χαρακτηρίζεται ως κεντρώο, καθώς συνδυάζει τον κοινωνικό συντηρητισμό και τον ήπιο ευρωσκεπτικισμό με κεντροαριστερές αντιλήψεις σε οικονομικά, μεταναστευτικά και περιβαλλοντικά ζητήματα. Το κόμμα αυτοπροσδιορίζεται ως κοινωνικό χριστιανικό. 

Ιδρύθηκε το 2000 ως συγχώνευση της Μεταρρυθμιστικής Πολιτικής Συμμαχίας και της Μεταρρυθμιστικής Πολιτικής Ομοσπονδίας. Μετά τις εκλογές του 2006, ήταν το μικρότερο κόμμα της κυβέρνησης Μπαλκενέντε. Σε κάποιες εκλογές συνεργάστηκε με το πιο συντηρητικό Πολιτικό Κόμμα Μεταρρύθμισης το οποίο δεν επιθυμεί τη συμμετοχή του σε κάποια κυβέρνηση. 

Καθώς είναι προτεσταντικό κόμμα, η Χριστιανική Ένωση βασίζει της αρχές της στη Βίβλο, ενώ υιοθετεί τις αρχές της αλληλεγγύης και της επιστασίας για την υποστήριξη των δημοσίων δαπανών και του περιβαλλοντισμού. Υποστηρίζει τη διατήρηση των χριστιανικών αρχών αλλά παράλληλα υποστηρίζει την ανεξιθρησκία. Το κόμμα είναι μετριοπαθώς συντηρητικό και συμμετέχει στο ευρωπαϊκό κοινοβούλιο μέσω των Ευρωπαίων Συντηρητικών και Μεταρρυθμιστών. Είναι μέλος του Ευρωπαϊκού Χριστιανικού Πολιτικού Κινήματος.

Έδρες σε κοινοβούλια 

Ολλανδικά πολιτικά κόμματα
Συντηρητικά κόμματα
BYD M6

Το BYD M6 είναι ένα μεσαίο αυτοκίνητο που παρήχθη από την κινεζική αυτοκινητοβιομηχανία BYD Auto, μεταξύ του 2010 και του 2015, και ανήκει στην κατηγορία των μεσαίων πολυμορφικών (MPV). Πρόκειται για αντίγραφο του Toyota Previa τρίτης γενιάς, χωρίς να έχει ληφθεί σχετική άδεια. Αντικαταστάθηκε από το BYD Song Max, το οποίο λανσαρίστηκε στην Κίνα τον Σεπτέμβριο του 2017.

Εισαγωγή 

Η πρώτη επίσημη παρουσίαση έγινε στο Σαλόνι Αυτοκινήτου στο Πεκίνο στις 29 Σεπτεμβρίου 2010 και κυκλοφόρησε σχεδόν αμέσως στην Κίνα. Σημειωτέον ότι το M6 ήταν το πρώτο πολυμορφικό αυτοκίνητο στην ιστορία της BYD Auto.

Το ζήτημα της αντιγραφής 

Η εισαγωγή του μοντέλου, ωστόσο, πυροδότησε πλήθος από αρνητικά σχόλια στον διεθνή Τύπο αυτοκινήτου, καθώς το αρχικό του ντιζάιν ήταν ουσιαστικά ένα σχεδόν πανομοιότυπο αντίγραφο του Toyota Previa τρίτης γενιάς. Μέσα στο 2014 όμως, το M6 υπέστη μια εκτενή αισθητική ανανέωση, που του προσέδωσε μια εμφανώς διαφορετική εμφάνιση.

Αναφορές

Εξωτερικοί σύνδεσμοι 

 Η επίσημη ιστοσελίδα του BYD M6 (στα κινέζικα) 

Μοντέλα BYD
Μεσαία αυτοκίνητα
Κινέζικα αυτοκίνητα
Deftones

Οι Deftones είναι αμερικανικό alternative rock και nu metal συγκρότημα, από το Σακραμέντο της Καλιφόρνια, που ιδρύθηκε το 1988. Το συγκρότημα αποτελείται από τον Chino Moreno (τραγούδι, κιθάρα) του οποίου το πραγματικό όνομα είναι Camillo Wong Moreno, Steven (Stef) Carpenter (κιθάρα), Chi Cheng (μπάσο, δεύτερα φωνητικά), Frank Delgado (πλήκτρα, turntables-"πικάπ") και τον Abe Cunningham (Drums, κρουστά). Από το 2009 και έπειτα ο Sergio Vega παίζει μπάσο στην θέση του Chi Cheng λόγω σοβαρού τραυματισμού από αυτοκινητιστικό ατύχημα του 2ου. Έχουν κυκλοφορήσει 6 δίσκους,οι 3 από τους οποίους έγιναν πλατινένιοι και ο ομώνυμος δίσκος (Deftones) χρυσός.

Τα Πρώτα Χρόνια (1988-1993) 
Όταν ο Carpenter ήταν 15 χρονών τράκαρε με αμάξι καθώς έκανε skateboard. Όντας καθηλωμένος για αρκετούς μήνες σε αναπηρικό καροτσάκι ξεκίνησε να μαθαίνει μόνος του κιθάρα ακούγοντας τότε συγκροτήματα όπως Anthrax, Stormtroopers Of Death, Metallica. Ο Carpenter με τα χρήματα που πήρε από την αποζημίωση του ατυχήματος μπόρεσε να αγοράσει εξοπλισμό που χρειαζόταν το συγκρότημα για να ξεκινήσει, αν και ο Abe Cunningham σε μια συνέντευξή του ανέφερε πως όλα αυτά ήταν ένας μύθος για το πώς ξεκίνησαν όλα. Ο Carpenter, o Moreno και ο Cunningham ήταν φίλοι από την παιδική τους ηλικία, πήγαιναν στο ίδιο σχολείο και παρέμειναν φίλοι γιατί όλοι είχαν ως κοινό χόμπι το skateboard. Όταν ο Moreno έμαθε ότι ο Carpenter παίζει κιθάρα, συνεννοήθηκα αμέσως με τον Cunningham που έπαιζε drums για ένα τζαμάρισμα και κάπως έτσι ξεκίνησαν να παίζουν οι τρεις τους στο γκαράζ του το 1988. Αφού είχαν δοκιμάσει να παίξουν με πολλούς και διάφορους μπασίστες, τελικά καθιερώθηκε ο Chi Cheng και σύντομα ηχογράφησαν μαζί του ένα demo τεσσάρων τραγουδιών. Μέσα σε δύο χρόνια οι Deftones ξεκίνησαν να εμφανίζονται σε διάφορα κλαμπ και αργότερα επεκτάθηκαν στις επικράτειες του Σαν Φρανσίσκο και Λος Άντζελες, όπου έπαιξαν και με συγκροτήματα όπως οι Korn.

Συγκροτήματα της εναλλακτικής ροκ
Βραβευμένοι με Γκράμι
Νικητές Kerrang! Awards
Nu metal συγκροτήματα από Καλιφόρνια
Alternative metal συγκροτήματα
Ιωνική διάλεκτος

Η Ιωνική διάλεκτος είναι μία από τις διαλέκτους της αρχαίας ελληνικής γλώσσας, που εντοπιζόταν κυρίως στο κεντρικό τμήμα των παραλίων της Μικράς Ασίας, στην περιοχή της Ιωνίας, και η οποία κατατάσσεται από τους ειδικούς στην ενιαία «αττική-ιωνική» διαλεκτική ομάδα που με τη σειρά της τοποθετείται -μαζί με την αιολική και την αρκαδοκυπριακή- στην ευρύτερη ομάδα των ανατολικών διαλέκτων. 

Είναι η βασική γλώσσα της επικής ποίησης και του επιγράμματος, καθώς και των πρώτων πεζογράφων της ιωνικής λογογραφίας. Επίσης λυρικοί ποιητές, όπως ο Τυρταίος, ο Αρχίλοχος και άλλοι, χρησιμοποιούσαν την ιωνική διάλεκτο για τις ελεγείες τους.

Το ομηρικό ιδίωμα έχει ως βάση του την ιωνική, εμπλουτισμένη ωστόσο με στοιχεία από την αιολική και την αρκαδοκυπριακή.

Βασικά χαρακτηριστικά
 Τροπή του παλαιού μακρού α σε η (= μακρό ε).
 Εξάλειψη του φθόγγου που συμβολιζόταν με το γράμμα F (δίγαμμα)
 Τροπή της συλλαβής -τι σε -σι
 Κλίση του πληθυντικού των προσωπικών αντωνυμιών ως εξής: ἡμέες, ἡμέων, ἡμέας.
 Απαρέμφατα σε -ναι

Εξωτερικοί σύνδεσμοι
Ελληνική γλώσσα.
Asiaminor.ehw.gr - Εγκυκλοπαίδεια Μείζονος Ελληνισμού.

Διάλεκτοι της αρχαίας ελληνικής
Ελληνικές γλώσσες
Ιωνία
Γλώσσες της αρχαίας Ανατολίας
Το καλοσυγκερασμένο κλειδοκύμβαλο

Το καλώς συγκερασμένο πληκτροφόρο (γερμανικά: Das Wohltemperierte Klavier) είναι μία συλλογή δύο βιβλίων του Γιόχαν Σεμπάστιαν Μπαχ για πληκτροφόρο όργανο. Κάθε βιβλίο περιλαμβάνει 24 δυάδες ενός πρελουδίου και μιας φούγκας γραμμένων σε καθεμιά από τις 24 τονικότητες. Το πρώτο βιβλίο (BWV 846–869) χρονολογείται στο 1722 και το δεύτερο (BWV 870–893) στο 1742.

Συνθέσεις του Γιόχαν Σεμπάστιαν Μπαχ
Ύφασμα

Ύφασμα ονομάζεται κάθε υλικό που μπορεί να έχει υφανθεί. Αναφέρεται σε υλικά που μπορούν να χωριστούν σε ίνες ή σε νήματα, όπως το βαμβάκι, η κάνναβη, το λινάρι (οργανικά υφάσματα) ή ο αμίαντος (υφάσματα από ορυκτά), σε συνδυασμό με τις βελτιώσεις που επέφεραν τα συνθετικά νήματα.

Ο διαχωρισμός των νημάτων ενός υφάσματος ονομάζεται κλώση. Η λέξη «ύφασμα» μπορεί επίσης να χρησιμοποιηθεί και για το αποτέλεσμα της ύφανσης, για παράδειγμα, ένα σεντόνι μπορεί να θεωρηθεί ύφασμα.

Διακρίνονται δύο μεγάλες κατηγορίες υφασμάτων:
 Παραδοσιακά υφάσματα: υφάσματα στα οποία βασικό ρόλο παίζουν οι εμφάνιση και η άνεση. Σε αυτήν την κατηγορία ανήκουν τα ρούχα και η μόδα, αλλά και η επίπλωση (όπως τα σεντόνια, τα κρεμαστά υφάσματα, οι κουρτίνες, τα τραπεζομάντηλα, οι πετσέτες και οι ταπετσαρίες).
 Τεχνικά υφάσματα: σε αυτήν την κατηγορία ανήκουν τα υφάσματα στα οποία είναι σημαντικά κάποια μηχανικά, χημικά ή φυσικοχημικά χαρακτηριστικά και έχουν κάποια τεχνική εφαρμογή: τα γεωυφάσματα, τα ιατρικά υφάσματα και τα συνθετικά ενισχυμένα υφάσματα.

Δείτε επίσης 
 Ένδυση
 Κλωστοϋφαντουργία
 Ελληνικές εταιρείες εξαγωγών κλωστοϋφαντουργίας

Βιβλιογραφία 
 Dominique Cardon, La draperie au Moyen Âge. Essor d’une grande industrie européenne, Paris, CNRS Éditions, 1999, 661 p.
 Christiane Garaud et Bernadette Sautreuil, Technologie des tissus, Paris, 1982. ISBN 2-7135-2130-0

Κλωστοϋφαντουργία
Βιομηχανία ένδυσης
Χρήστος Κωστής

Ο Χρήστος Κωστής (γεννημένος στις 15 Ιανουαρίου 1972, Θεσσαλονίκη) είναι Έλληνας πρώην διεθνής ποδοσφαιριστής. Αγωνιζόταν κυρίως ως δεύτερος επιθετικός και θεωρείται από πολλούς ως ένας από τους καλύτερους τεχνίτες ποδοσφαιριστές που παρήγαγε η Ελλάδα. Η καριέρα του δεν έμεινε πολλά χρόνια σε υψηλό επίπεδο λόγω σοβαρών τραυματισμών.

Καριέρα

Σε συλλογικό επίπεδο 
Ξεκίνησε την επαγγελματική του καριέρα, στην ηλικία των 17 ετών, από τον Ηρακλή Θεσσαλονίκης και σύντομα εντυπωσίασε με τις ικανότητές του. Η καριέρα του στον σύλλογο της Θεσσαλονίκης πήγαινε από το καλό στο καλύτερο και από πολύ νωρίς είχε γίνει απαραίτητο στέλεχος της ομάδας. Το καλοκαίρι του 1994, ο Ολυμπιακός και η ΑΕΚ, "πάλεψαν" για να τον αποκτήσουν κι ενώ ο ίδιος είχε πληροφορηθεί πως ταξίδευε στον Πειραιά για να υπογράψει με τον Ολυμπιακό, μόλις έφτασε στην Αττική, τον περίμεναν οι άνθρωποι της ΑΕΚ, καθώς ήταν αυτοί που τελικά είχαν κάνει καλύτερη πρόταση στον Ηρακλή. Στη νέα του ομάδα, είχε σπουδαίες εμφανίσεις στις ευρωπαϊκές διοργανώσεις, συν 2 κατακτήσεις Κυπέλλου Ελλάδας και 1 Σούπερ Καπ. Στις 23 Οκτωβρίου του 1997 τραυματίστηκε σοβαρά (κάταγμα κνήμης και περόνης) σε ευρωπαϊκό αγώνα με τη Στουρμ Γκρατς.

Στο τέλος της περιόδου 1997-98 και παρόλο που δεν αγωνίστηκε ξανά, υπέγραψε συμβόλαιο συνεργασίας με τη βελγική Άντερλεχτ αλλά παρέμεινε σχεδόν ενάμιση χρόνο ακόμα τραυματίας, με υποτροπές, ενώ όποτε επέστρεφε στις προπονήσεις, δεν κατάφερνε να επανέλθει σε υψηλό επίπεδο φυσικής κατάστασης και να θυμίσει τον ποδοσφαιριστή με την άριστη τεχνική. Αποχώρησε το 2000, χωρίς να αγωνιστεί ούτε μια φορά για τον βελγικό σύλλογο.

Η επιστροφή του στους αγωνιστικούς χώρους αλλά και στην ΑΕΚ, έγινε το 2000 και παρέμεινε στην "Ένωση" μέχρι το 2005, κατακτώντας ένα ακόμα Κύπελλο το 2002. Τη συγκεκριμένη χρονιά όμως στάθηκε και πάλι άτυχος καθώς στον αγώνα με τον Απόλλων Αθηνών για το Κύπελλο Ελλάδας στις 19 Δεκεμβρίου 2002, έσπασε το πόδι του στο ίδιο σημείο, με τον προηγούμενο -πριν πέντε ετών- τραυματισμό του.

Ουσιαστικά, από το 2002 έως το 2005, δεν επανήλθε ποτέ σε υψηλό επίπεδο, καθώς οι συμμετοχές που πήρε ήταν ελάχιστες, κυρίως ως αλλαγή σε αγώνες κυπέλλου και φιλικούς. Την περίοδο 2005/06, στα 33 του πλέον, πραγματοποίησε μια τελευταία γεμάτη χρονιά, στην κυπριακή Αλκή Λάρνακας. Το 2006, αγωνίστηκε δύο φορές για τον Άγιαξ Κέιπ Τάουν, ομάδα της Νοτίου Αφρικής, πριν αποχωρήσει οριστικά από την ενεργό δράση.

Στην Εθνική Ελλάδας 
Ο Χρήστος Κωστής υπήρξε διεθνής με την Ελλάδα 15 φορές, έχοντας πετύχει και 4 γκολ. Έκανε το ντεμπούτο του στις 10 Μαρτίου 1993.

Τίτλοι 
 3 Κύπελλα Ελλάδος με ΑΕΚ (1996, 1997, 2002)
 1 Σούπερ Καπ Ελλάδος με ΑΕΚ (1996)

Παραπομπές

Εξωτερικοί σύνδεσμοι 

 Η καριέρα του Χρήστου Κωστή στο national-football-teams
 Το προφίλ του Χρήστου Κωστή στο transfermarkt

Έλληνες ποδοσφαιριστές
Ποδοσφαιριστές Ηρακλή Θεσσαλονίκης
Ποδοσφαιριστές Αθλητικής Ένωσης Κωνσταντινουπόλεως
Ποδοσφαιριστές Εθνικής Ελλάδος
Επιθετικοί ποδοσφαιριστές
Ποδοσφαιριστές Σούπερ Λιγκ Ελλάδας
Ποδοσφαιριστές Άγιαξ Κέιπ Τάουν
Ποδοσφαιριστές Αλκής Λάρνακας
Ποδοσφαιριστές ΡΣΚ Άντερλεχτ
Έλληνες ποδοσφαιριστές στο εξωτερικό
Ποδοσφαιριστές Β΄ Κατηγορίας Κύπρου
Χρήστος Αγγουράκης

Ο Χρήστος Αγγουράκης (Ηράκλειο Κρήτης 1952 - Κόρινθος 22 Φεβρουαρίου 2022) ήταν Έλληνας παραολυμπιονίκης στίβου στις ρίψεις: σφαίρα, ακόντιο, δίσκος. Κατέκτησε ένα αργυρό (1992) και τρία χάλκινα μετάλλια (1988, 1992, 2004). Αναδείχθηκε παγκόσμιος πρωταθλητής ακοντισμού το 1994, πρωταθλητής Ευρώπης στο δίσκο το 2003 και κατέρριψε το παγκόσμιο ρεκόρ ακοντισμού. Συμμετείχε σε παραολυμπιακούς αγώνες από το 1976, παλαιότερα στις κατηγορίες Β1 και THW3 και σήμερα στην κατηγορία F53 ατόμων με τετραπληγία. Το 2005 τιμήθηκε με το βραβείο ΠΣΑΤ καλύτερου Έλληνα αθλητή ΑΜΕΑ. Ήταν ο παλαιότερος εν ενεργεία Έλληνας αθλητής με κινητικά προβλήματα. Απεβίωσε σε ηλικία 70 ετών στις 22 Φεβρουαρίου 2022 στο Περιγιάλι Κορινθίας.

Βιογραφικό 

Ο Χρήστος Αγγουράκης γεννήθηκε στις 24 Αυγούστου 1952 στο Ηράκλειο της Κρήτης. Έπειτα από ατύχημα που του δημιούργησε το πρόβλημα αναπηρίας, πήγε σε κέντρο αποκατάστασης στην Ουγγαρία. Εκεί αποφάσισε να ξεκινήσει τον αθλητισμό μετά από παρακίνηση του προπονητή του.

Το 1976 ήταν ένας από τους τρεις αθλητές που πήραν μέρος στους Παραολυμπιακούς Αγώνες του Τορόντο, στην πρώτη ελληνική συμμετοχή σε Παραολυμπιακούς Αγώνες. Μετά την πρώτη συμμετοχή συνέχισε με επιτυχία την αθλητική του καριέρα συμμετέχοντας σε παγκόσμια πρωταθλήματα και σε όλους τους Παραολυμπιακούς Αγώνες ως το 2004.

Στη μακροχρόνια παραολυμπιακή καριέρα του κατέκτησε στον ακοντισμό ένα αργυρό μετάλλιο το 1992 και ένα χάλκινο το 1988 και στη σφαιροβολία δύο χάλκινα το 1992 και το 2004 στην Αθήνα μπροστά στο Ελληνικό κοινό.

Ήταν αθλητής του Α.Σ. Σπάρτακος και η προπονήτριά του ήταν η Κυριακή Τσιαντούκα.

Παραολυμπιακοί Αγώνες στους οποίους συμμετείχε 

 Τορόντο 1976
 Άρνεμ 1980

Σεούλ 1988
Βαρκελώνη 1992
Ατλάντα 1996
Σίδνεϊ 2000
Αθήνα 2004

Προσωπική ζωή 

Εκτός από τον αθλητισμό, εργαζόταν ως ελεύθερος επαγγελματίας. Ήταν έγγαμος και είχε έναν γιο.

Τα τελευταία χρόνια της ζωής του διέμενε μόνιμα στο Περιγιάλι Κορινθίας

Τίτλοι-Διακρίσεις 

 Παραολυμπιακοί Αγώνες
 2004: Σφαίρα F53 χάλκινο μετάλλιο
 2000: Δίσκος F53 5ος
 2000: Ακόντιο F53 6ος
 1992: Σφαίρα THW3 χάλκινο μετάλλιο
 1992: Ακόντιο THW3 αργυρό μετάλλιο
 1988: Ακόντιο 1B χάλκινο μετάλλιο και παγκόσμιο ρεκόρ
 Παγκόσμια Πρωταθλήματα
 2002: Ακόντιο F53 6ος
 2002: Σφαίρα F53 6ος
 2002: Δίσκος F53 7ος
 1998: Δίσκος F53 6ος
 1998: Ακόντιο F53 7ος
 1994: Σφαίρα F53 4ος
 1994: Ακόντιο F53 1ος
 Πανευρωπαϊκά Πρωταθλήματα
 2005: Σφαίρα F53 2ος
 2005: Ακόντιο F53 3ος
 2003: Δίσκος F53 1ος
 2003: Σφαίρα F53 3ος
 2003: Ακόντιο F33-F53 3ος
 Αθλητικά Βραβεία ΠΣΑΤ
 2005: Καλύτερος Έλληνας αθλητής με αναπηρία.

Παραπομπές

Πηγές 
 Χρήστος Αγγουράκης, Ιστοσελίδα Ελληνικής Παραολυμπιακής Επιτροπής.

Έλληνες παραολυμπιονίκες του στίβου
Παραολυμπιονίκες
Καλάμι Κέρκυρας

Για συνώνυμους οικισμούς δείτε το λήμμα: Καλάμι (αποσαφήνιση)

Το Καλάμι είναι παραθαλάσσιος παραθεριστικός οικισμός στην βορειανατολική Κέρκυρα με υψόμετρο 10 μέτρα.

Γεωγραφία - Ιστορία 
Το Καλάμι βρίσκεται στις βορειοανατολικές παραλίες της Κέρκυρας, σε απόσταση 31,5 χλμ. (οδηγικά) Β. από την πόλη της Κέρκυρας και κοντά στο χωριό Γιμάρι, με το οποίο ανήκει στην ίδια τοπική κοινότητα. Σύμφωνα με το σχέδιο Καλλικράτης και μετά την τροποποίησή του το 2019, μαζί με το Γιμάρι, τα Βλαχάτικα, την Καβαλλέραινα, τη Ράχη, το Κέντρωμα και την Πλαγιά αποτελούν την τοπική κοινότητα Γιμαρίου που υπάγεται στη δημοτική ενότητα Κασσωπαίων του δήμου Βόρειας Κέρκυρας και σύμφωνα με την απογραφή 2011 έχει 29 κατοίκους. Σύμφωνα με την απογραφή του 2001 είχε 22 μόνιμους κατοίκους. Το Καλάμι βρίσκεται τοποθετημένο σε μια περιοχή με αρκετό πράσινο. Αποτελεί τουριστικό προορισμό για επισκέπτες που θέλουν να περάσουν εκεί τις καλοκαιρινές διακοπές τους. Την περιοχή επιλέγουν ζωγράφοι για να αποτυπώσουν το τοπίο της περιοχής. Το Καλάμι υπήρξε για μερικά χρόνια τόπος κατοικίας του γνωστού συγγραφέα Λόρενς Ντάρελ. Επίσης στο Καλάμι βρίσκεται το αρχοντικό της βασιλικής οικογένειας Ρότσιλντ. Σε απόσταση 1 περίπου χλμ. ανατολικά από τον οικισμό βρίσκεται η παραλία Κουλούρα.

Εξωτερικοί σύνδεσμοι 
 Καλάμι Κέρκυρα από τον ιστότοπο https://www.kalamicorfu.com
 Φωτογραφίες από την παραλία Καλάμι στον ιστότοπο https://www.tripadvisor.com.gr

Φωτογραφίες

Παραπομπές 

Χωριά της Κέρκυρας
Δήμος Κέρκυρας
Turning Torso

Το Turning Torso (στα ελληνικά αποδίδεται Τέρνινγκ Τόρσο) είναι το ψηλότερο κτίριο της Σουηδίας και της Σκανδιναβίας, χτισμένο στο Μάλμε. Το κύριο χαρακτηριστικό του είναι η περιστροφή του κατά 90 μοίρες. Στην Ευρώπη είναι το 3ο πιο ψηλό κτίριο κατοικιών. Έχει ύψος 190 μέτρα και 54 ορόφους. Άρχισε να χτίζεται το καλοκαίρι του 2001. Η κατασκευή του διήρκησε 4 χρόνια και άνοιξε επίσημα τις 27 Αυγούστου 2005. Το κτίριο είναι ιδιωτικό και έτσι δεν μπορεί ο οποιοσδήποτε να το επισκεφτεί. Από το καλοκαίρι του 2009 προπωλούνται εισιτήρια και είναι εφικτή η είσοδος στο κοινό, αρκεί να προλάβει όποιος το επιθυμεί αφού μονό λίγες εβδομάδες είναι διαθέσιμο. Το κτίριο σχεδίασε ο ισπανός αρχιτέκτονας Σαντιάγο Καλατράβα.

Κτίρια και κατασκευές στη Σουηδία
Ουρανοξύστες στη Σουηδία
Διαβολίτσι Μεσσηνίας

Το Διαβολίτσι είναι οικισμός της Περιφερειακής Ενότητας Μεσσηνίας, στην Περιφέρεια Πελοποννήσου. Διοικητικά ανήκει στην κοινότητα Διαβολιτσίου, της Δημοτικής Ενότητας Ανδανίας και υπάγετται στο Δήμο Οιχαλίας.

Γενικά στοιχεία 
Το Διαβολίτσι είναι χωριό του Νομού Μεσσηνίας, χτισμένο σε υψόμετρο 100 μέτρων. Σύμφωνα με το Σχέδιο «Καποδίστριας», ήταν έδρα του Δήμου Ανδανίας, για το διάστημα 1999 - 2010, ενώ από το 2011, με το Πρόγραμμα «Καλλικράτης», υπάγεται στο Δήμο Οιχαλίας. Σύμφωνα με την Απογραφή του 2011, το Διαβολίτσι έχει 700 κατοίκους. Απέχει 39 χλμ. Β.Δ. από την Καλαμάτα.

Σύμφωνα με την τοπική παράδοση, το Διαβολίτσι οφείλει την ονομασία του σε βυζαντινό αξιωματούχο. Η Ανδανία υπήρξε κατά την αρχαιότητα, σημαντική πόλη, πρωτεύουσα της Μεσσηνίας, από την εποχή του μυθικού ιδρυτή της Πολυκάονος, ώς την εισβολή των Δωριέων. Στην Ανδανία, που καταστράφηκε κατά το Β' Μεσσηνιακό Πόλεμο, τελούνταν μυστήρια αφιερωμένα στους Μεγάλους Θεούς, από τους κατοίκους της Αρχαίας Μεσσήνης. Υπάρχουν αναφορές για κατοίκηση της περιοχής κατά τους ύστερους Μυκηναϊκούς χρόνους (λόφος "Λούτσες" ή "Λούτσα").

Στο Διαβολίτσι εδρεύει ο Αθλητικός Όμιλος Διαβολιτσίου, που ιδρύθηκε το 1957 και ο Ολυμπιακός Διαβολιτσίου που παίζουν στο γήπεδο του χωριού. 

Κάθε καλοκαίρι στο Διαβολίτσι πραγματοποιούνται πολιτιστικές εκδηλώσεις ("Πολιτιστικός Αύγουστος") εις μνήμην του καπετάν Βασίλη Κωνσταντακόπουλου που καταγόταν από το χωριό (μουσικές και θεατρικές παραστάσεις, λογοτεχνικές βραδιές, θέατρο σκιών, κουκλοθέατρο, ομιλίες, παραδοσιακοί χοροί κτλ.). Επίσης το Διαβολίτσι αποτελεί το σημείο τερματισμού του «Ανδάνειου Δρόμου», του αγώνα δρόμου που πραγματοποιείται κάθε καλοκαίρι σε μια διαδρομή μήκους 17.000 μ. (Αρχαία Μεσσήνη - Διαβολίτσι).

Στο Διαβολίτσι υπάρχει Δημοτικός Παιδικός Σταθμός, 2/θέσιο Νηπιαγωγείο, 6/θέσιο Δημοτικό Σχολείο και Γυμνάσιο.

Από το Διαβολίτσι κατάγονται ο υφυπουργός Παιδείας Άγγελος Συρίγος και ο διευθυντής της Καθημερινής Αλέξης Παπαχελάς.

Απογραφές πληθυσμού

Διοικητικές μεταβολές

Διαβολίτσι

Κοινότητα Διαβολιτσίου

Διατελέσαντες Κοινοτάρχες

Εξωτερικοί σύνδεσμοι 
 Εν Διαβολιτσίω  (ιστοσελίδα diavolitsi.gr).
 Διαβολιτσι.gr (σελίδα στο facebook).
 Πάνω από το Διαβολίτσι Μεσσηνίας με drone (βίντεο στο youtube).
 https://www.messanwcultral.com/

Παραπομπές 

Χωριά του νομού Μεσσηνίας
Δήμος Οιχαλίας
Θανάσης Κουρλαμπάς

Ο Θανάσης Κουρλαμπάς (13 Ιουλίου 1971, Καλαμάτα) είναι Έλληνας ηθοποιός της τηλεόρασης, του θεάτρου και ηθοποιός φωνής.

Βιογραφία 
Ο Θανάσης Κουρλαμπάς είναι πτυχιούχος Κοινωνιολογίας και Πολιτικών και Κοινωνικών Επιστημών του Παντείου Πανεπιστημείου και αριστούχος απόφοιτος της Ανωτέρας Σχολής Δραματικής Τέχνης "Θεμέλιο" του Νίκου Βασταρδή.

Έχει πάρει μέρος σε πολλές θεατρικές παραστάσεις και τηλεοπτικές σειρές αλλά και έχει ασχοληθεί με την μεταγλώττιση τηλεοπτικών σειρών, κινουμένων σχεδίων, κινηματογραφικών ταινιών (κάποιων εκ των οποίων έχει κάνει και την σκηνοθεσία) και ντοκιμαντέρ. Έχει κάνει σπικάζ και διαφημίσεις για το ραδιόφωνο, την τηλεόραση και τον κινηματογράφο.

Προσωπική ζωή
Ο Θανάσης Κουρλαμπάς κατοικεί στην Αθήνα. Είναι νυμφευμένος και έχει δύο παιδιά, έναν γιο και μια κόρη.

Φιλμογραφία

Παραπομπές

Εξωτερικοί σύνδεσμοι 
 Θανάσης Κουρλαμπάς στο Facebook
 Θανάσης Κουρλαμπάς στο RetroDB

Έλληνες άνδρες ηθοποιοί τηλεόρασης
Έλληνες άνδρες ηθοποιοί θεάτρου
Έλληνες άνδρες ηθοποιοί φωνής
Λαογραφικό Μουσείο Βλάχων Σερρών

Το Λαογραφικό Μουσείο των Βλάχων στεγάζεται σε 3όροφο κτίριο στο κέντρο της πόλης των Σερρών, επί της οδού Καραϊσκάκη 2 και ανήκει στον Σύλλογο Βλάχων Ν. Σερρών "Γεωργάκης Ολύμπιος" (έτος ίδρυσης 1976). Το κτίριο αποτελείται από τρία επίπεδα : το ημιυπόγειο που είναι χώρος διδασκαλίας παραδοσιακών χορών, τον πρώτο όροφο (αναπαράσταση οντά βλάχικου σπιτιού με μιντέρια, υφαντά, σοφράδες και τζάκι) και τον δεύτερο όροφο που είναι καθαρά χώρος εκθεμάτων. 

Σύμφωνα με τη μουσειολογική μελέτη, που έγινε από τον Χρήστο Μπρούφα, το εκτιθέμενο μουσειακό υλικό χωρίζεται σε 7 ενότητες. Η πρώτη ενότητα έχει θέμα τη γέννηση του παιδιού και τη συμμετοχή σε οικιακές ασχολίες. Η δεύτερη, νέος στο κοπάδι και συγκεκριμένα τον έφηβο στην κτηνοτροφία, ενώ η τρίτη έχει θέμα τη νέα κοπέλα στον αργαλειό. Η τέταρτη κατηγορία, αφορά το νυφικό της Βλάχας νύφης και στη διπλανή ενότητα, που αποτελεί συνέχεια της προηγούμενης το θέμα είναι η γαμήλια πομπή με τις παραδοσιακές φορεσιές. Στην έκτη ενότητα εκτίθενται τα ρούχα του γαμπρού και της προίκας. Τέλος η έβδομη ενότητα έχει ως θέμα το δείπνο στο σοφρά. 

Σκοπός του μουσείου είναι η διατήρηση, η ανάδειξη και η διάδοση του λαϊκού πολιτισμού των Βλάχων της ευρύτερης περιοχής των Σερρών. Με το πέρασμα των χρόνων, έθιμα ξεθωριάζουν, χωριά εγκαταλείπονται, αλλάζει ο τρόπος ζωής και η ενδυμασία, αφήνοντας αχρησιμοποίητα παραδοσιακά εργαλεία που τόσα πρόσφεραν επί αιώνες. Όλα αυτά συλλέγονται και εκτίθενται στο Λαογραφικό Μουσείο των Βλάχων για να μην αγνοείται σε λίγα χρόνια η χρήση τους και ο σκοπός τους.

Πηγές 
 τα κείμενα είναι από τον "οδηγό Μουσείου" του Συλλόγου με Γενική Ονομασία : ΛΑΟΓΡΑΦΙΚΟ ΜΟΥΣΕΙΟ ΣΥΛΛΟΓΟΥ ΒΛΑΧΩΝ Ν.ΣΕΡΡΩΝ "Γ.ΟΛΥΜΠΙΟΣ"

Παραπομπές Επίσημη Ιστοσελίδα

Εξωτερικοί σύνδεσμοι 
 Σύλλογος Βλάχων Ν.Σερρών "Γεωργάκης Ολύμπιος"-Το Μουσείο μας

Βλαχων
Εθνολογικά μουσεία στην Ελλάδα
Σέρρες
Αντιγόνη Λυμπεράκη

Η Αντιγόνη Λυμπεράκη είναι Ελληνίδα καθηγήτρια οικονομικών στο Τμήμα Οικονομικής και Περιφερειακής Ανάπτυξης του Παντείου Πανεπιστημίου, πολιτικός, πρώην βουλευτής με το Ποτάμι.

Βιογραφικά στοιχεία 
Γεννήθηκε στις 23 Απριλίου 1959 και είναι κόρη του Γεωργίου Λυμπεράκη και της Αρτεμισίας Μητσοτάκη, αδελφής του Κωνσταντίνου Μητσοτάκη. Σπούδασε οικονομικά στην Αθήνα και οικονομική ανάπτυξη στο Σάσσεξ (στο Institute for Development Studies, IDS). Έχει διδάξει στο Πανεπιστήμιο της Κρήτης, στο City University of New York  και στην École des Hautes Études en Sciences Sociales (στο Παρίσι). Είναι μέλος της Διεθνούς Ένωσης για τα Φεμινιστικά Οικονομικά (IAFFE) και μέλος του Διοικητικού Συμβουλίου της οργάνωσης ActionAid στην Ελλάδα και στην Κένυα. 

Επιστημονικά άρχισε να ασχολείται με θέματα μικρομεσαίων επιχειρήσεων και ευέλικτης εξειδίκευσης από τα τέλη της δεκαετίας του 1980. Από τότε έχει διευρύνει τα ερευνητικά της ενδιαφέροντα προς την κατεύθυνση των Οικονομικών της Εργασίας, της Μετανάστευσης, της Γήρανσης και των Οικονομικών του Φύλου. Μεταξύ 2000-2004 ήταν στο Συμβούλιο Εμπειρογνωμόνων των Υπουργείου Εργασίας και ήταν συντονίστρια στην εκπόνηση τριών Εθνικών Σχεδίων Δράσης για την Απασχόληση.

Διετέλεσε ακόμα μέλος του Διοικητικού Συμβουλίου του ΙΣΤΑΜΕ (2004-2007) και του "Όμιλου Προβληματισμού για τον Εκσυγχρονισμό της Κοινωνίας" (2008-2010). 

Έχει γράψει πολλά βιβλία και άρθρα σε ελληνικά και ξένα επιστημονικά περιοδικά. Μεταξύ των βιβλίων της, δύο ασχολούνται με το δυναμισμό των μικρομεσαίων επιχειρήσεων, δύο με την ευεργετική επίπτωση των μεταναστών στην οικονομία και την ξενοφοβία ως ανασταλτικό παράγοντα στην ανάπτυξη, ενώ έχει επιμεληθεί τα «Οικονομικά με Ανθρώπινο Πρόσωπο» της Τζούλι Νέλσον και το «Παράδοξο της Παγκοσμιοποίησης» του Dani Rοdrik. Η έρευνά της αυτή την εποχή εξετάζει τους τρόπους με τους οποίους η οικονομική κρίση επηρεάζει τους άτυπους μηχανισμούς οικογενειακής αλληλεγγύης και τη συμμετοχή των γυναικών στην απασχόληση.

Ζει στο Παγκράτι με την οικογένειά της (σύζυγο και δύο παιδιά).

Πολιτική σταδιοδρομία 
Από τα μαθητικά της χρόνια ήταν οργανωμένη στην Αριστερά και συμμετείχε στην πρώτη Κεντρική Επιτροπή του Ενιαίου Συνασπισμού (από το 1990 μέχρι το 1996), το μοναδικό κομματικό αξίωμα που είχε ποτέ, ως τότε. Το φθινόπωρο του 2011 συμμετείχε στην πρωτοβουλία δημιουργίας του Κοινωνικού Συνδέσμου.

Κατέβηκε για πρώτη φορά ως υποψήφια σε κομματικό σχηματισμό στις βουλευτικές εκλογές του Ιουνίου 2012, με το κόμμα της Δράσης, ως επικεφαλής του ψηφοδελτίου επικρατείας.

Μετά την παραίτηση του Στέφανου Μάνου από την ηγεσία της Δράσης, τον Ιούλιο του 2012, ανέλαβε την αντιπροεδρία του κόμματος.

Το 2014, η Αντιγόνη Λυμπεράκη αποχώρησε από τη Δράση και εντάχθηκε στο Ποτάμι, με το οποίο εξελέγη στην εκλογική περιφέρεια Β΄ Αθηνών στις εκλογές του Ιανουαρίου 2015. Στις 11 Απριλίου 2019 έγινε ξανά βουλευτής, μετά την παραίτηση του Γιώργου Αμυρά από το βουλευτικό αξίωμα.

Συγγραφικό έργο

Παραπομπές

Πηγές 
 Ιστοσελίδα Παντείου Πανεπιστημίου 

Έλληνες οικονομολόγοι
Καθηγητές Παντείου Πανεπιστημίου
Βουλευτές εκλεγμένοι με το Ποτάμι
Βουλευτές Β' Αθηνών
Λιμένας Χίου

Ο Λιμένας Χίου είναι οικισμός ο οποίος υπάγεται στο Δημοτικό Διαμέρισμα Μεστών, της Δημοτικής Ενότητας Μαστιχοχωρίων, του Δήμου Χίου. Βρίσκεται σε απόσταση 4 χιλιόμετρα από τα Μεστά, αλλά και το μεγαλύτερο λιμάνι της Χίου. 

Το δεξιό τμήμα του κόλπου αποτελεί ένα λιμάνι, το λιμάνι Μεστών Χίου, για τα οχηματαγωγά πλοία ή μικρότερα σκάφη, αλλά το αριστερό τμήμα είναι κατάλληλο για κολύμπι και έχει καθαρά νερά. 

Το λιμάνι διαθέτει τέσσερις προβλήτες, δυο εκ των οποίων είναι για επιβατικά και οχηματαγωγά πλοία ή εμπορικά, μια για κρουαζιερόπλοια και μια για τον στρατό.

Υπάρχουν πολλές ταβέρνες και καταλύματα στην περιοχή, όπως και εξοχικά.

Χωριά του νομού Χίου
Δήμος Χίου
Νικόλαος Σμπαρούνης – Τρίκορφος

Ο Νικόλαος Σμπαρούνης – Τρίκορφος (1888 - 27 Ιουλίου 1966) ήταν Έλληνας χειρουργός.

Βιογραφικά στοιχεία 

Καταγόταν από το Ευπάλιο Φωκίδας. Σπούδασε ιατρική και ιδιώτευσε ως χειρουργός διατηρώντας δική του κλινική στο κέντρο των Αθηνών (επί της οδού Βουλής 30), χρησιμοποιώντας τον τίτλο "χειρουργός του γαλλικού νοσοκομείου". Την περίοδο 1943 - 1944 διετέλεσε πρόεδρος της Ελληνικής Χειρουργικής Εταιρίας. Υπήρξε τρεις φορές υπουργός: Υπουργός Υγιεινής και Κοινωνικής Πρόνοιας και στη συνέχεια Υπουργός Υγιεινής στην υπηρεσιακή κυβέρνηση Πέτρου Βούλγαρη (Απρίλιος 1945) και Υπουργός Κοινωνικής Πρόνοιας στην κυβέρνηση Στυλιανού Μαυρομιχάλη του 1963 (1963).

Συμμετείχε ως μάρτυρας υπεράσπισης του Κακρίδη στη λεγόμενη δίκη των τόνων.

Κηδεύτηκε από το ναό της Μητρόπολης Αθηνών στις 28 Ιουλίου 1966. Ήταν παντρεμένος με τη Μαρίκα Γρηγοριάδου.

Πηγές 

Έλληνες χειρουργοί
Έλληνες ιατροί του 20ου αιώνα
Έλληνες υπουργοί Υγιεινής και Κοινωνικής Προνοίας
Έλληνες υπουργοί Υγιεινής
Έλληνες υπουργοί Κοινωνικής Πρόνοιας
Νότης Μηταράκης

Ο Νότης (Παναγιώτης) Μηταράκης (Αθήνα, 7 Οκτωβρίου 1972) είναι Έλληνας πολιτικός και οικονομικός αναλυτής. 

Σήμερα είναι υπουργός Μετανάστευσης και Ασύλου της Ελλάδας και βουλευτής Χίου με το κόμμα της Νέας Δημοκρατίας, ενώ έχει διατελέσει υφυπουργός Εργασίας και Κοινωνικών Υποθέσεων Ελλάδας, καθώς και υφυπουργός Εργασίας και Κοινωνικών Υποθέσεων Ελλάδας.

Βιογραφικά στοιχεία
Ο Νότης Μηταράκης γεννήθηκε στην Αθήνα το 1972. Ο πατέρας του κατάγεται από την Αλεξάνδρεια της Αιγύπτου και τη Χίο και η μητέρα του από τη Λαμία. Είναι παντρεμένος με την πανεπιστημιακό Μαρία Δουρίδα, με την οποία έχουν μια κόρη (Ελισάβετ).

Ξεκίνησε την καριέρα του στο Λονδίνο το 1998 ως στέλεχος επενδύσεων με εξειδίκευση στις βιομηχανικές επενδύσεις στην Ανατολική Ευρώπη. Tο 2003 συνέχισε την καριέρα στη Fidelity International ως Οικονομικός Αναλυτής και μετέπειτα ως Διευθυντής Επενδυτικής Έρευνας, θέσεις για τις οποίες έχει δεχθεί κριτική.

Πολιτική δράση 
Το 2010 ανέλαβε χρέη Αναπληρωτή Τομεάρχη Οικονομίας της Νέας Δημοκρατίας, υπό τον πρόεδρο του κόμματος και πρώην πρωθυπουργού, Αντώνη Σαμαρά. Το 2011, εξελέγη περιφερειακός σύμβουλος Αττικής και ορίστηκε Τακτικό Μέλος της Πολιτικής Συνέλευσης του Ευρωπαϊκού Λαϊκού Κόμματος (EPP). Εξελέγη βουλευτής Α’ Αθηνών στις εκλογές της 6ης Μαΐου 2012, εκλογές της 17ης Ιουνίου του ίδιου έτους. 

Την περίοδο 2012 - 2015, διετέλεσε υφυπουργός Ανάπτυξης & Ανταγωνιστικότητας, αρμόδιος για θέματα Ιδιωτικών και Στρατηγικών Επενδύσεων, Συμπράξεων Δημοσίου & Ιδιωτικού Τομέα (ΣΔΙΤ), Εξαγωγών και Διεθνών Οικονομικών Σχέσεων. Παράλληλα ορίσθηκε Αναπληρωτής Διοικητής στα Συμβούλια Διοικητών της Παγκόσμιας Τράπεζας (World Bank), της Ευρωπαϊκής Τράπεζας Ανασυγκρότησης & Ανάπτυξης (EBRD) και Διοικητής στο Συμβούλιο Διοικητών της Τράπεζας Παρευξείνιας Συνεργασίας (BSTDB).

Στις εκλογές του Ιανουαρίου και του Σεπτεμβρίου 2015, ο Νότης Μηταράκης ήρθε πρώτος στις προτιμήσεις των ψηφοφόρων της Χίου με 4.942 ψήφους και εξελέγη Βουλευτής με τη Νέα Δημοκρατία. 

Τον Ιούλιο του 2019 εκλέχθηκε ξανά βουλευτής Χίου με το κόμμα της Νέας Δημοκρατίας και ορίστηκε υφυπουργός Εργασίας και Κοινωνικών Υποθέσεων, με αρμοδιότητα τα ζητήματα των Κοινωνικών Σχέσεων. Στις 15 Ιανουαρίου 2020 τοποθετήθηκε Υπουργός Μετανάστευσης και Ασύλου. Από τον Αύγουστο του 2022, συμμετέχει με την ιδιότητα του Υπουργού ως τακτικό μέλος στο Κυβερνητικό Συμβούλιο Εθνικής Ασφάλειας (ΚΥΣΕΑ).

Παραπομπές

Εξωτερικοί σύνδεσμοι
Ιστοσελίδα Νότη Μηταράκη

Βουλευτές εκλεγμένοι με τη Νέα Δημοκρατία
Έλληνες υφυπουργοί Ανάπτυξης και Ανταγωνιστικότητας
Έλληνες υφυπουργοί Ανάπτυξης, Ανταγωνιστικότητας, Υποδομών, Μεταφορών και Δικτύων
Έλληνες υφυπουργοί Εργασίας και Κοινωνικών Υποθέσεων
Βουλευτές Α' Αθηνών
Βουλευτές Χίου
Έλληνες υπουργοί Μετανάστευσης και Ασύλου
Χρηματιστής

Χρηματιστής (Broker) είναι ο επαγγελματίας ο οποίος δέχεται εντολές από πελάτες του και τις διαβιβάζει προς εκτέλεση στο Χρηματιστήριο παίρνοντας προμήθεια. Αυτό γίνεται μόνο για εκτέλεση εντολών προς χρηματοπιστωτικά μέσα. Βέβαια εξαρτάται και η θέση που έχει στην εταιρία καθώς και η πιστοποίηση που έχει πάρει από πτυχία και 
από πιστοποιήσεις της επιτροπής κεφαλαιαγοράς.

Διαχειριστής διαθεσίμων (Trader)
Ο διαχειριστής διαθεσίμων είναι υπάλληλος μιας επενδυτικής εταιρίας όπου κάνει συναλλαγές για τον ίδιο της τον εαυτό με τα ίδια
της τα χρήματα και όχι των πελατών της. Ο κάθε παραπάνω διαχειριστής θα πρέπει να έχει κάποιο διεθνές αναγνωρισμένο πτυχίο
με σκοπό να κάνει τις συναλλαγές. Συνήθως, ο διαχειριστής διαθεσίμων είναι ο πρόεδρος ή ο CEO της εταιρίας και γνωρίζει να κάνει συναλλαγές για λογαριασμό της εταιρίας
με τις σωστές επιλογές ανάλογα με το προφίλ της εκάστοτε φίρμας.

Χρηματιστής (Χρηματιστηριακός Σύμβουλος)
Ο χρηματιστής που ονομάζεται και χρηματιστηριακός σύμβουλος είναι το άτομο το οποίο μπορεί να κάνει και συναλλαγές για λογαριασμό της εταιρίας και να δίνει συμβουλές προς τους πελάτες αλλά και να δέχεται και να διαβιβάζει εντολές για χρηματοπιστωτικά μέσα. Ο χρηματιστής συζητάει με τους πελάτες του και τους προτείνει κάποια πράγματα. Μετά ο επενδυτής του δίνει την εντολή και ο χρηματιστής την διαβιβάζει στον εκτελεστή των εντολών. Ο χρηματιστής δίνει συμβουλές για την αγορά μετοχών ή άλλων μέσων.Ακόμη ένας χρηματιστής μπορεί, εάν έχει άδεια, να συναλλάσσεται και για την εταιρία του μέσω του λογαριασμού της. Συνήθως όμως δεν υπάρχουν πολλοί χρηματιστηριακοί σύμβουλοι που διαχειρίζονται χρήματα της εταιρίας.

Νέος Χρηματιστής (Junior Broker)
Αυτός είναι ο βοηθός του χρηματιστή που έχει τελειώσει τις όποιες σπουδές του και τώρα κάνει τα απαραίτητα βήματα ώστε να πάρει άδεια ασκήσεως επαγγέλματος χρηματιστή και δουλεύει ως βοηθός του χρηματιστή. Συνήθως αυτοί παίρνουν τηλέφωνα που δεν έχουν συμβουλές αλλά και βοηθούν τον χρηματιστή να δίνει κάποιες συμβουλές αλλά και να διαμορφώσει ένα πεδίο για την τρέχουσα μέρα (πριν ανοίξει το χρηματιστήριο) αλλά και για την επόμενη μέρα (μετά το πέρας της συνεδρίασης).

 
Χρηματοοικονομικές υπηρεσίες
Πολιτικό Κόμμα Μεταρρύθμισης

Το Πολιτικό Κόμμα Μεταρρύθμισης (ολλ. Staatkundig Gereformeerde Partij, SGP) είναι ένα ορθόδοξο προτεσταντικό καλβινιστικό κόμμα της Ολλανδίας. Είναι το παλαιότερο κόμμα της Ολλανδίας στην τωρινή του μορφή, και έχει υπάρξει καθ'όλη την πορεία της ύπαρξής του στην αντιπολίτευση. Εξαιτίας της ιδεολογίας του, που έχει επηρεαστεί σημαντικά από τον προτεσταντισμό, και της άρνησής του να συμμετέχει σε οποιαδήποτε κυβέρνηση, έχει λάβει τον χαρακτηρισμό «μαρτυρικό κόμμα».

Έδρες σε κοινοβούλια 

Ολλανδικά πολιτικά κόμματα
Συντηρητικά κόμματα
Πόρκιος Φήστος

Ο  Πόρκιος  Φήστος αντικατέστησε τον  Μάρκο Αντώνιο Φήλικα στην θέση του επιτρόπου της Ιουδαίας   το  59  ύστερα από την ανάκληση του τελευταίου στην  Ρώμη .

Η διακυβέρνηση του Πόρκιου Φήστου 
Κατά την ανάληψη των καθηκόντων του Πόρκιου Φήστου η κρίση που είχε ξεσπάσει στην Καισάρεια συνεχίζονταν. Οι μη  Ιουδαίοι κάτοικοι της πόλης πλησίασαν τον  αξιωματούχο και πρώην παιδαγωγό του Νέρωνα  Βήρυλλο. Αφού τον δωροδόκησαν με πολλά χρήματα του ζήτησαν να γράψει μια επιστολή στον αυτοκράτορα που στρέφονταν εναντίον του αιτήματος των Ιουδαίων για ισοπολιτεία.  Η επιστολή πέτυχε το σκοπό της  και το αίτημα για ισοπολιτεία απορρίφτηκε . Όταν οι Ιουδαίοι της Καισαρείας έμαθαν τι είχε συμβεί αγανάκτησαν.

Ο Πόρκιος Φήστος έστειλε στην Ρώμη  τον   Απόστολο Παύλο που  εδώ και καιρό  ήταν φυλακισμένος στην Καισάρεια ύστερα από αίτημα του τελευταίου να δικαστεί  εκεί καθώς ήταν Ρωμαίος πολίτης.  Ο Απόστολος Παύλος  είχε  φυλακιστεί  από τον  Φήλικα προκάτοχο του Πόρκιου   Φήστου.

Ο Πόρκιος Φήστος εξουδετέρωσε επίσης  έναν ανώνυμο ψευδοπροφήτη και τους οπαδούς του .

Προστριβές μεταξύ   του  Αγρίππα ΙΙ και των ιερέων του Ναού 

Ο   Αγρίππας ΙΙ   επιχείρησε να αυξήσει  το ύψος ενός πύργου. Ο πύργος αυτός ήταν  τμήμα  του  πρώην ανακτόρου των Ασμοναίων  στην Ιερουσαλήμ.  Οι ιερείς του Ναού αντέδρασαν  σ΄ αυτό επειδή από τον ψηλότερο πύργο ο Αγρίππας θα μπορούσε να παρακολουθεί ανενόχλητος ότι  συνέβαινε μέσα στον  Ναό (αυτός άλλωστε ήταν ο λόγος που προχώρησε σε αυτή την ενέργεια) και άρχισαν  να οικοδομούν ένα καινούργιο τείχος επάνω σε αυτό που ήδη υπήρχε και προστάτευε τον περίβολο του Ναού, ώστε να κόψουν την θέα από τον πύργο.

Η ενεργεία αυτή προκάλεσε την αντίδραση των ρωμαϊκών αρχών επειδή η ρωμαϊκή φρουρά που βρίσκονταν στο διπλανό φρούριο Αντωνία δεν θα μπορούσε να παρατηρεί τι συνέβαινε στον Ναό όταν το νέο τείχος ολοκληρώνονταν. Ο  Φήστος απαγόρευσε  τις εργασίες των ιερέων,  τους  παρέπεμψε ταυτόχρονα όμως  στον Νέρωνα προκείμενου να του εκθέσουν τα παράπονα τους . Εκείνος δικαίωσε τους ιερείς που παρουσιάστηκαν ενώπιων  του στην Ρώμη  και όλες οι εργασίες  σταμάτησαν.

Ο  αρχηγός της αντιπροσωπείας  των ιερέων  Ισμαήλος που ήταν  ο αρχιερέας παρέμεινε στην Ρώμη ως όμηρος. Ο Αγρίππας διόρισε στην θέση του τον Ιώσηπο του Σίμωνος  .

Το τέλος του Φήστου 
Ο Φήστος πέθανε κατά την διάρκεια της θητείας του. Αντικαταστάτης του ορίστηκε ο Αλβίνος .

Παραπομπές

Πηγές 
 Библиотека Руслана Хазарзара.Φλαυίου Ἰωσήπου ἱστοριῶν τῆς Ἰουδαικῆς ἀρχαιολογίας. Josephus Flavius.Antiquitas Judaeorum. Graece (ed. B. Niese).Flavius Josephus. Flavii Iosephi opera. B. Niese.Berlin. Weidmann. 1892 Liber XX
 Ρόπς Ν. Η καθημερινή ζωή στην Παλαιστίνη στους χρόνους του Ιησού Εκδόσεις Παπαδήμα 2005
 LIVIUS Articles on Ancient History . Marcus Antonius Felix 
 Jewish Encyclopedia  FESTUS, PORCIUS 

Ρωμαίοι επίτροποι της Ιουδαίας
Επιστροφή από το πανηγύρι

Η Επιστροφή από το πανηγύρι είναι έργο ζωγραφικής του 1575.

Περιγραφή
Ο πίνακας εικονίζει μια σκηνή από την καθημερινή ζωή του χωριού. Πρόκειται για μια κυριακάτικη επιστροφή από την εκκλησία που γιορτάζει. Τα παιδιά και οι μεγάλοι είναι φτωχικοί, αλλά καλοντυμένοι.

Έργα γερμανικής ζωγραφικής
Στιβακτάκηδες

Οι Στιβακτάκηδες, δηλαδή τα αδέρφια Στιβακτάκη (Γιώργος, Χρήστος, και Νίκος), έχουν καταγωγή, και τόπο γέννησης το χωριό Βορίζα.

Ιστορία 
Ο πατέρας τους ήταν Πρωτοχορευτής σε συγκρότημα των Βοριζίων.
Το 1981 πραγματοποιήθηκε η πρώτη δισκογραφική δουλειά του Γιώργη Στιβακτάκη "Δικάστικα να σ΄Αγαπώ". Η συνεργασία των αδερφών άρχισε από την δεύτερη δισκογραφική δουλειά  "Κρητική Κομπανία", σε συνεργασία  με τον συγχωριανό τους Μανώλη Φαραγκουλιτάκη, στην Ασκομαντούρα, και το θιαμπόλι. Στις επόμενες δισκογραφικές δουλειές συνεργάζονται με άλλους κρητικούς καλλιτέχνες, αλλά και με άλλους καλλιτέχνες εκτός Κρήτης.

Δισκογραφία
1981: "Δικάστηκα να σ΄αγαπώ" (Γιώργης Στιβακτάκης)
1983: "Κρητική Κομπανία" (Γιώργης Στιβακτάκης)
1986: "Ερωτικοί Καϋμοί" (Γιώργης Στιβακτάκης)
1990: "Αγάπης Όνειρα" (Γιώργης κ' Χρήστος Στιβακτάκης)
1996: "Αντατολή" (Γιώργης κ' Χρήστος Στιβακτάκης)
1999: "Δροσοσταλιά τ΄Απρίλη" (Γιώργης κ' Χρήστος Στιβακτάκης)
2001: "Δε θέλω φρόνιμη ζωή" (Γιώργης Στιβακτάκης)
2003: "Παντός Καιρού" (Χρήστος Στιβακτάκης)
2004: "Στου χρόνου τα λημέρια" (Γιώργης Στιβακτάκης)
2006: "Από Χρυσάφι κ' Φωτιά" (Χρήστος Στιβακτάκης)
2007: "Αέρας τση κορφής" (Γιώργης Στιβακτάκης
2012: "Αντίλαλοι του Ψηλορείτη" (Γιώργης Στιβακτάκης)
2016: "Η άκρη της σιωπής" (Χρήστος Στιβακτάκης)
2018: "Μπαρούτι μέλι και κρασί" (Γιώργης Στιβακτάκης)
2021: "Βιγλάτορας" (Γιώργης Στιβακτάκης)
Αλεξάνδρα Ασημάκη

Η Αλεξάνδρα Ασημάκη είναι Ελληνίδα πρώην αθλήτρια της υδατοσφαίρισης και προπονήτρια στις ακαδημίες του Ολυμπιακού Αλίμου. Έχει στεφτεί Παγκόσμια Πρωταθλήτρια με την Εθνική Ελλάδος στο Παγκόσμιο Πρωτάθλημα της Σανγκάης το 2011 και έχει αναδειχτεί Καλύτερη Παίκτρια του Κόσμου (FINA World Water Polo Player of the Year) αλλά και της Ευρώπης (LEN European Water Polo Player of the Year) την ίδια χρονιά.

Βιογραφία  
Η Ασημάκη είναι γεννημένη στις 28 Ιουνίου του 1988. Αγωνίζεται στη θέση του φουνταριστού (central forward) στον Ολυμπιακό Αλίμου, ενώ έχει αγωνιστεί στον ΝΟ Βουλιαγμένης, του Ολυμπιακού, αλλά και στην Εθνική ομάδα υδατοσφαίρισης.

Με τα χρώματα του Ολυμπιακού αγωνίστηκε από το 2014 έως και το 2020, με τον οποίο κατέκτησε το Πρωτάθλημα Ευρώπης και Ελλάδας το 2015. Στο παρελθόν αγωνίστηκε στον Ναυτικό Όμιλο Βουλιαγμένης, με τον οποίο κατέκτησε 2 Πρωταθλήματα Ευρώπης, 3 Σούπερ Καπ Ευρώπης και 5 Πρωταθλήματα Ελλάδας, ενώ τη σεζόν 2006–07 είχε αγωνιστεί στην ισπανική Αλκορκόν, με την οποία κατέκτησε το Κύπελλο Ισπανίας.

Συλλογικές Διακρίσεις 
 3 LEN Euroleague - Πρωταθλήματα Ευρώπης
 2009, 2010, 2015
 3 Σούπερ Καπ Ευρώπης
 2009, 2010, 2015
 11 Πρωταθλήματα Ελλάδος
 2005, 2006, 2010, 2012, 2013, 2015, 2016, 2017, 2018, 2019, 2020
 2 Κύπελλα Ελλάδας
 2018, 2020

Αλκορκόν
 1 Κύπελλο Ισπανίας
 2007

Εθνικές Διακρίσεις  
Η Ασημάκη έχει να επιδείξει πάρα πολλές επιτυχίες με την Εθνική ομάδα, καθώς αποτέλεσε βασικό μέλος της κατάκτησης τού χρυσού μεταλλίου στο Παγκόσμιο Πρωτάθλημα της Σανγκάης το 2011. 

Πιο συγκεκριμένα: 
8η θέση στους Ολυμπιακούς Αγώνες του 2008, Πεκίνο
2η θέση στο Ευρωπαϊκό Πρωτάθλημα του Ζάγκρεμπ, 2010
1η θέση στο Παγκόσμιο Πρωτάθλημα της Σανγκάης, 2011 
2η θέση στο Ευρωπαϊκό Πρωτάθλημα του Αϊντχόβεν, 2012

Βραβεύσεις 
Χάρη στις εκπληκτικές εμφανίσεις της με τα χρώματα της Ελλάδας, η Ασημάκη βραβεύτηκε το 2011 ως η καλύτερη πολίστρια στην Ευρώπη, ενώ στην αντίστοιχη παγκόσμια ψηφοφορία, βρέθηκε και πάλι στην πρώτη θέση της λίστας για το 2011.

Πηγές  
Ιστοσελίδα Ολυμπιακού Συνδέσμου Φιλάθλων Πειραιώς, Στον Ολυμπιακό η Αλεξάνδρα Ασημάκη

Παραπομπές 

Έλληνες υδατοσφαιριστές
Υδατοσφαιριστές ΝΟΒ
Υδατοσφαιρίστριες ΟΣΦΠ
Ελένη Κούβδου

Η Ελένη (Έλενα) Κούβδου είναι Ελληνίδα αθλήτρια της υδατοσφαίρισης. Αγωνίζεται στη θέση του τερματοφύλακα.

Βιογραφία 

Η Κούβδου κατάγεται από την Ικαρία. Γεννήθηκε το 1989 στην Αθήνα. Αγωνίζεται στον Ν.Ο.Β. (Ναυτικός Όμιλος Βουλιαγμένης) και από το 2007 και στην Εθνική ομάδα υδατοσφαίρισης. Σπουδάζει Διαιτολογία - Διατροφή στο Χαροκόπειο Πανεπιστήμιο.

Συλλογικές διακρίσεις 
Με τον σύλλογό της έχει κατακτήσει τέσσερα πρωταθλήματα Ελλάδος, τα έτη 2006, 2007, 2010 και το 2012.

Επίσης, ήταν μέλος της ομάδας που κατέκτησε τα δύο ευρωπαϊκά πρωταθλήματα (Champions Cup) τα έτη 2009 και 2010.

Εθνικές διακρίσεις 
 2η θέση στο Ευρωπαϊκό Πρωτάθλημα του Ζάγκρεμπ, 2010
 1η θέση στο Παγκόσμιο πρωτάθλημα της Σανγκάης, 2011
 2η θέση στο Ευρωπαϊκό Πρωτάθλημα του Αϊντχόβεν, 2012

Προσωπικές διακρίσεις 
Η Κούβδου αναδείχτηκε καλύτερη τερματοφύλακας της διοργάνωσης στο Παγκόσμιο Πρωτάθλημα του 2011, όπου η Ελλάδα κατέκτησε το χρυσό μετάλλιο.

Πηγές 
 http://www.nov.gr/water-polo/teams/waterpolo-women-2011/player/3/60

Έλληνες υδατοσφαιριστές
Κ
Ιερά Σύνοψις

Η Ιερά Σύνοψις είναι ένα μικρών διαστάσεων θρησκευτικό βιβλίο, ιδιαίτερα πολυσέλιδο, που χρησιμοποιείται από τους Χριστιανούς. Δεν ανήκει στα βιβλία λειτουργικής , πλην όμως αναφέρεται σε πολλά εξ αυτών συνοπτικά, χαρακτηριζόμενο ως "Προσευχητάριο".

Η Ιερά Σύνοψις περιλαμβάνει γενικά διάφορες προσευχές παλαιές και νεότερες, εκλεκτούς ψαλμούς, τα βασικά μέρη διαφόρων ακολουθιών, ως Ωρολόγιο και Μέγα Ευχολόγιο, περιληπτικό μηνολόγιο του εκκλησιαστικού έτους κατ' εντομή, ευαγγελικές περικοπές Τριωδίου και της Εβδομάδας των Παθών, τους παρακλητικούς κανόνες του Δεκαπενταύγουστου, τους χαιρετισμούς της Θεοτόκου, Πασχάλιο ετών, ευρετήριο εορτών κ.ά.

Η Ιερά Σύνοψις αποτελεί στην ουσία ένα Μικρό Ωρολόγιο που χρησιμοποιούν οι πιστοί τόσο για την κατ' ιδία προσευχή τους, όσο και εντός των ναών παρακολουθώντας τις διάφορες ιεροτελεστίες, π.χ. Θεία Λειτουργία, Εσπερινός κ.λπ.. Κυκλοφορεί δε σε διάφορες εκδόσεις βασιζόμενες στην έκδοση του Οικουμενικού Πατριαρχείου.

Πηγές 
 "Εγκυκλοπαίδεια Πάπυρος Larousse Britannica" τομ.56ος, σελ.119.

Βιβλία Λειτουργικής
Κατάλογος ποδοσφαιρικών ομάδων Κύπρου

Ο κατάλογος που ακολουθεί περιλαμβάνει τις ποδοσφαιρικές ομάδες ανδρών της Κύπρου που αγωνίζονται ή αγωνίστηκαν στα εθνικά πρωταθλήματα της χώρας. Συνολικά έχουν αγωνιστεί στα εθνικά πρωταθλήματα της Κύπρου 204 ομάδες. 

Τα εθνικά πρωταθλήματα της Κύπρου είναι η Α΄ κατηγορία, η Β΄ κατηγορία και η  Γ΄ κατηγορία. Τα πρωταθλήματα αυτά διοργανώνονται και διοργανώνονταν από την Κυπριακή Ομοσπονδία Ποδοσφαίρου (ΚΟΠ). Εθνικό πρωτάθλημα ήταν και η  Δ΄ κατηγορία η οποία έχει πλέον καταργηθεί η οποία επίσης διοργανωνόταν από την ΚΟΠ. Εθνικό πρωτάθλημα είναι και η Επίλεκτη κατηγορία ΣΤΟΚ η οποία διοργανώνεται από τη Συνομοσπονδία Τοπικών Ομοσπονδιών Κύπρου (ΣΤΟΚ).

Στον κατάλογο δεν συμπεριλαμβάνεται ο Ποδοσφαιρικός Όμιλος Παγκύπρια, η πρώτη αμιγώς ποδοσφαιρική ομάδα της Κύπρου, η οποία διαλύθηκε πριν τη διεξαγωγή εθνικών πρωταθλημάτων.

Ομάδες 
Ο πίνακας που ακολουθεί παρουσιάζει τις 204 ομάδες που συμμετείχαν στα εθνικά πρωταθλήματα της Κύπρου.

Επεξηγήσεις πίνακα

Ομάδα: Οι ομάδες αναγράφονται με τη σύγχρονη ονομασία τους. Σε κάποιες περιπτώσεις κάποιες ομάδες χρησιμοποιούσαν διαφορετική ονομασία τα προηγούμενα χρόνια ενώ συμμετείχαν σε κάποιο εθνικό πρωτάθλημα.
Έδρα: Η τοποθεσία στην οποία η ομάδα εδρεύει. Για τις προσφυγικές ομάδες αναγράφεται η έδρα των ομάδων πριν την τουρκική εισβολή του 1974.
Επαρχία: Η Κύπρος είναι διαιρεμένη σε 6 επαρχίες. Η έδρα κάθε ομάδας ανήκει σε μία από τις 6 αυτές επαρχίες.
Ίδρυση-διάλυση: Αναγράφεται η περίοδος ύπαρξη της ομάδας (χρονολογία ίδρυσης και χρονολογία αναστολής λειτουργίας). Για όσες ομάδες δεν υπάρχουν στοιχεία αναγράφεται η λέξη «άγνωστο». Για τις ομάδες που εξακολουθούν να υφίσταται δεν αναγράφεται χρονολογία διάλυσης.
Κατάσταση 2022-23: Το πρωτάθλημα στο οποίο συμμετέχει η ομάδα την ποδοσφαιρική περίοδο 2022-23.
Ανώτερο επίπεδο: Το υψηλότερο επίπεδο στο Σύστημα ποδοσφαιρικών πρωταθλημάτων Κύπρου στο οποίο έχει συμμετάσχει η ομάδα.
Η Δ΄ κατηγορία αποτελούσε το 4ο επίπεδο στο Σύστημα ποδοσφαιρικών πρωταθλημάτων Κύπρου. Αντικαταστάθηκε από την Επίλεκτη κατηγορία η οποία αποτελεί πλέον το το 4ο επίπεδο στο Σύστημα ποδοσφαιρικών πρωταθλημάτων Κύπρου.

Σημειώσεις:

1Για τις προσφυγικές ομάδες (ομάδες που είχαν την έδρα τους πριν το 1974 σε περιοχές που κατέχονται από τον τουρκικό στρατό μετά την τουρκική εισβολή στην Κύπρο) αναγράφεται η έδρα που είχαν πριν το 1974.

2Οι τουρκοκυπριακές ομάδες αποχώρησαν από την Κυπριακή Ομοσπονδία Ποδοσφαίρου το 1955.

Δείτε επίσης 

 Ποδόσφαιρο στην Κύπρο
 Α΄ κατηγορία ποδοσφαίρου ανδρών Κύπρου
 Β΄ κατηγορία ποδοσφαίρου ανδρών Κύπρου
 Γ΄ κατηγορία ποδοσφαίρου ανδρών Κύπρου
 Δ΄ κατηγορία ποδοσφαίρου ανδρών Κύπρου
 Κύπελλο Κύπρου (ποδόσφαιρο ανδρών)

Παραπομπές

Πηγές 
Cyprus - Participations per club at Cypriot First Division
Cyprus - Participations per club at Cypriot Second Division
Cyprus - Participations per club at Cypriot Third Division
Cyprus - Participations per club at Cypriot Fourth Division

Βιβλιογραφία

Εξωτερικοί σύνδεσμοι 
Ιστοσελίδα Κυπριακής Ομοσπονδίας Ποδοσφαίρου

Κατάλογοι που αφορούν την Κύπρο